
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 25 septembrie 2018
Nr.4C-11/269
RAPORT

asupra Legii privind aprobarea Ordonanţei Guvernului nr.41/2015 pentru modificarea şi completarea Ordonanţei Guvernului nr.57/2002 privind cercetarea ştiinţifică şi dezvoltarea tehnologică, aflată în procedură de reexaminare ca urmare 

a cererii Președintelui României 

(PLx. 839/2015/2018)
1. În baza prevederilor art. 137 din Regulamentul Camerei Deputaţilor, republicat, cu adresa nr. PLx.839 din 12 septembrie, Comisia pentru învăţământ, ştiinţă, tineret şi sport a primit spre dezbatere, în fond, Legea privind aprobarea Ordonanţei Guvernului nr.41/2015 pentru modificarea şi completarea Ordonanţei Guvernului nr.57/2002 privind cercetarea ştiinţifică şi dezvoltarea tehnologică, aflată în procedură de reexaminare ca urmare a cererii Președintelui României.
  Legea are ca obiect de reglementare modificarea şi completarea Ordonanţei Guvernului nr.57/2002 privind cercetarea ştiinţifică şi dezvoltarea tehnologică, aprobată cu modificări prin Legea nr. 324/2003, cu modificările şi completările ulterioare, în scopul derulării proceselor de evaluare în vederea certificării. 
          2. În funcţie de obiectul şi conţinutul său, Legea face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 18 deputaţi, din totalul de 25 de membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitați: domnul Lucian Georgescu - secretar de stat, domnul Ciprian Preda -  secretar de stat, domnul Daniel Ionescu - secretar general adjunct, domnul Iulian Cristache - consilier și domnul Valentin Iliescu - consilier în cadrul Ministerului Cercetării și Inovării; domnul Petru Andea - secretar de stat în cadrul Ministerului Educaţiei Naționale.
În data de 27 iulie 2018, Președintele României a transmis Parlamentului solicitarea de reexaminare a Legii.

În Cererea de reexaminare se precizează că Legea transmisă spre promulgare prezintă neclarități sub aspectul reglementării și al îndeplinirii criteriilor de evaluare a activităților de cercetare-dezvoltare fiind de natură să determine un impact negativ asupra acestor activități. 

Astfel, se consideră că articolul unic pct. 2 și 3 din lege creează o diferențiere între activitatea de cercetare derulată în cadrul instituțiilor de învățământul superior acreditate și cea derulată în institutele de cercetare-dezvoltare și inovare (INCD), prin crearea unor condiții distincte de evaluare. Totodată, se consideră că prevederile articolului unic pct. 4, prin eliminarea unor organisme din procesul de elaborare a metodologiei de evaluare a unităților și instituțiilor din sistemul național de cercetare-dezvoltare, pot duce la afectarea independenței și obiectivității procesului de elaborare a metodologiei de evaluare a acestor instituții. În același timp, la articolul unic pct.6, prin înlocuirea criteriilor referitoare la impactul și eficiența economică a activităților de cercetare-dezvoltare se poate îngreuna atingerea obiectivelor din Strategia de Cercetare, dezvoltare și Inovare 2014-2020, care prevede clar finanțarea instituțiilor de cercetare-dezvoltare în funcție de impactul economic și social al rezultatelor activității de cercetare. 
3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins Cererea de reexaminare și a adoptat Legea în şedinţa din 05 septembrie 2018.
4. Comisia a analizat atât cuprinsul Cererii de reexaminare, cât și forma Legii adoptată de Senat, care este forma adoptată inițial de Camera Deputaților, și consideră că:

- textul aprobat de Parlament și trimis la promulgare de la articolul unic pct. 2 și 3 nu creează nici un fel de diferențe între activitatea de cercetare derulată în cadrul instituțiilor de învățământ superior acreditate și cea derulată în institutele de cercetare-dezvoltare și inovare, inclusiv din perspectiva finanțării acestor activități;
- în ceea ce privește articolul unic pct. 4, Colegiul Consultativ pentru Cercetare-Dezvoltare și Inovare (CCCDI), cât și consiliile consultative,  sprijină autoritatea de stat pentru cercetare-dezvoltare și inovare, în vederea elaborării normelor metodologice pentru evaluare în vederea acreditării structurilor de cercetare-dezvoltare și inovare. CCDI are în componența sa, între cei 37 de membri, reprezentanți ai structurilor de cercetare-dezvoltare și inovare din România, reunind academicieni români, profesori universitari din instituțiile de învățământ superior din România, cercetători științifici cu recunoaștere și apreciere internațională, directori ai unor institute naționale de cercetare-dezvoltare cu rezultate deosebite, reprezentanți ai patronatelor din domeniu și ai structurilor sindicale;

- cu referire la articolul unic pct. 6, inovarea și transferul tehnologic sunt modalitățile concrete, măsurabile care pot genera rapid modificări importante la nivelul de competitivitate a societății românești, dar și în privința creșterii bunăstării și progresului economic și social al României.  
În urma dezbaterii, în şedinţa din 25 septembrie 2018, Comisia a propus, cu 13 voturi pentru și 5 abțineri, respingerea Cererii de reexaminare și adoptarea Legii privind aprobarea Ordonanţei Guvernului nr.41/2015 pentru modificarea şi completarea Ordonanţei Guvernului nr.57/2002 privind cercetarea ştiinţifică şi dezvoltarea tehnologică în forma adoptată de Senat.

